Diari Oficial de la Generalitat Valenciana


Sumari del DOGV 6175, del 30-12-2009 (2009/14285)

ORDE de 10 de desembre de 2009, de la Conselleria d'Educació, per la qual s'aproven les bases reguladores per a complementar les beques a la mobilitat d'estudiants, Programa Erasmus, per al curs 2009/2010.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6175

Data del DOGV
:   30-12-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/14663


Data del document
:   10-12-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública

ORDE de 10 de desembre de 2009, de la Conselleria d'Educació, per la qual s'aproven les bases reguladores per a complementar les beques a la mobilitat d'estudiants, Programa Erasmus, per al curs 2009/2010. [2009/14870]  
El desenrotllament de la dimensió internacional constituïx una de les claus en la millora dels ensenyaments universitaris. En este sentit, hi ha diverses iniciatives en este camp per al foment de la mobilitat d'estudiants universitaris que permet realitzar part dels estudis en altres països.  
Les universitats de la Comunitat Valenciana, conscients de la importància d'esta dimensió europea, han participat en estes accions des del principi, i han obtingut el finançament per part de les institucions i dels fons propis.  
La Generalitat, amb la voluntat de fomentar la dimensió europea en les universitats valencianes, oferix als estudiants universitaris estes ajudes com a mecanisme per a garantir i millorar la participació dels estudiants valencians en els programes de mobilitat per a la realització d'estudis universitaris en altres països. Amb esta finalitat, el Decret 40/2002, de 5 de març (DOGV núm. 4.207, de 11.03.2002), del Govern Valencià, de mesures de suport als estudiants universitaris a la Comunitat Valenciana, modificat pel Decret 88/2006, de 16 de juny (DOGV núm. 5.284, de 20.06.2006), va disposar que es podrien establir ajudes complementàries a les beques del Programa Sòcrates Erasmus per al foment de la mobilitat dels estudiants universitaris de la Comunitat Valenciana.  
Per la Decisió núm. 1720/2006/CE, del Parlament Europeu, i del Consell, de 15 de novembre de 2006 (DOUE núm. L327, de 24.11.2006), es va establir el programa d'acció en l'àmbit de l'aprenentatge permanent que inclou, entre altres subprogrames sectorials, el programa Erasmus que, al mateix temps, contempla entre les seues accions la mobilitat d'estudiants per a cursar estudis o rebre formació en centres d'ensenyament superior.  
Atés el caràcter d'estes ajudes, que van dirigides a un col·lectiu que no exercix cap activitat econòmica, estes subvencions, per la mateixa naturalesa dels beneficiaris als quals van destinades, queden excloses de l'aplicació del principi d'incompatibilitat amb el Mercat Comú formulat en l'article 87 del Tractat, i no és, per tant, obligatòria la notificació d'estes a la Comissió Europea.  
Per tot això, en compliment del que establix el Decret 132/2009, de 4 de setembre, del Consell, pel qual es regula la concessió de beques i del que establixen la Llei 38/2003, de 17 de novembre, General de Subvencions, i el Reglament General de Subvencions, aprovat pel Reial Decret 887/2006, de 21 de juliol, i fent ús de les atribucions que em conferix l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat i el Decret 118/ 2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, i vista la proposta del director general d'Universitat i Estudis Superiors, de 10 de desembre de 2009, i de conformitat amb esta,  
ORDENE  
Article 1  
Convocar les ajudes complementàries a les beques per a la mobilitat d'estudiants amb fins d'estudi del programa Erasmus, inclòs en el Programa d'Aprenentatge Permanent de la Unió Europea, d'ara en avant «beques Erasmus», dels estudiants de les universitats de la Comunitat Valenciana i dels seus centres adscrits, i dels estudiants d'ensenyances artístiques superiors dels centres adscrits a l'Institut Superior d'Ensenyances Artístiques de la Comunitat Valenciana, per al curs 2009/2010.  
Article 2  
L'import global màxim de les ajudes que s'han de concedir no excedirà de tres-cents huit mil cent euros (308.100 euros) a càrrec del capítol IV i de la línia de subvenció T3171000 del programa 422.60, «Universitat i Estudis Superiors», de l'exercici pressupostari corresponent a l'any 2010, i la seua concessió està condicionada a l'existència en el pressupost de l'any 2010 de crèdit suficient i adequat.  
Article 3  
S'aproven les bases que han de regir la concessió de beques a què fa referència esta orde i que s'hi especifiquen com a annex.  
DISPOSICIONS FINALS  
Primera  
Es faculta el director general d'Universitat i Estudis Superiors perquè dicte les instruccions complementàries que siguen necessàries per a dur a terme el que disposa esta orde, i delega l'atribució de resoldre la present convocatòria.  
Segona  
Esta orde produirà efectes el mateix dia de la publicació en el Diari Oficial de la Comunitat Valenciana.  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i el Procediment Administratiu Comú i els articles 10, 14 i 46 de la Llei reguladora de la Jurisdicció Contenciosa administrativa, la present Orde, que posa fi a la via administrativa, pot ser recorreguda potestativament en reposició o caldrà plantejar directament el recurs contenciós administratiu en els terminis i davant els òrgans que s'indiquen a continuació:  
a) El recurs de reposició s'ha d'interposar contra el conseller d'Educació, en el termini d'un mes des de l'endemà de la publicació en el Diari Oficial de la Comunitat Valenciana.  
b) El recurs contenciós administratiu s'ha de plantejar davant el Tribunal Superior de Justícia de la Comunitat Valenciana, en el termini de dos mesos des de l'endemà de la publicació en el Diari Oficial de la Comunitat Valenciana.  
València, 10 de desembre de 2009  
El conseller d'Educació,  
ALEJANDRO FONT DE MORA TURÓN  
ANNEX I  
Bases per a la concessió d'ajudes  
Primera. Objecte  
La present convocatòria té com a objecte incrementar la quantia de les beques Erasmus de les que són beneficiaris els alumnes a què es referix l'article primer d'esta orde.  
Segona. Beneficiaris  
Són beneficiaris d'esta convocatòria els alumnes a què es referix l'article primer d'esta orde.  
Tercera. Requisits  
Els beneficiaris han de reunir els requisits següents:  
a) Tindre la residència administrativa en qualsevol municipi de la Comunitat Valenciana.  
b) Ser beneficiaris d'una beca Erasmus durant el curs acadèmic 2009/2010, per una de les institucions indicades en l'article primer de la present orde.  
Quarta. Sol·licituds  
1 Les sol·licituds han de ser formalitzades per les entitats a què es referix l'article primer d'esta orde, en la seua qualitat de gestores de les beques Erasmus.  
2 Les sol·licituds han d'anar acompanyades de la documentació següent:  
a) Documentació que acredite el finançament de les beques Erasmus, amb indicació dels fons destinats a eixa finalitat per la Unió Europea, l'entitat sol·licitant o altres institucions  
b) Relació individualitzada i certificada, en suport paper i magnètic, dels alumnes de l'entitat sol·licitant beneficiaris de les beques Erasmus durant el curs acadèmic 2009/2010, amb indicació dels mesos de l'estada i del país de destinació de l'alumne, així com de la localitat de residència administrativa de l'alumne.  
Esta relació d'alumnes ha de prioritzar-se d'acord amb la puntuació que resulte d'aplicar els criteris que s'especifica en la base huitena d'esta orde.  
c) Declaració responsable de l'entitat sol·licitant per la qual s'acredita que els beneficiaris d'esta subvenció complixen amb les obligacions per al reintegrament de les subvencions.  
3. La participació en la present convocatòria implica l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i seguiment, sense perjuí del que establix la legislació sobre propietat intel·lectual i sobre protecció de dades de caràcter personal.  
Cinquena. Termini de presentació  
1 Les entitats sol·licitants han de presentar les sol·licituds en el termini comprés entre l'endemà al de la publicació d'esta orde en el Diari Oficial de la Comunitat Valenciana i el dia 29 de gener de 2010.  
2 Les sol·licituds s'han de presentar en el registre general de la Conselleria d'Educació o en qualsevol dels llocs i pels procediments a què fa referència l'article 38 de la Llei 30/1992, de 26 de novembre, del Règim Jurídic de les Administracions Públiques i el Procediment Administratiu Comú.  
Sisena. Selecció i valoració de les sol·licituds  
1. L'òrgan competent per a l'ordenació i instrucció de l'expedient és l'Àrea d'Ordenació Acadèmica Superior, la qual ha de realitzar d'ofici totes les actuacions que considere necessàries per a la determinació, coneixement i comprovació de les dades en virtut de les quals s'haja de dictar la resolució.  
2. Per a la valoració de les sol·licituds es constituirà una comissió composta pels membres següents:.  
- Presidenta: la cap de l'àrea d'Ordenació Acadèmica Superior, o persona en qui delegue.  
- Vocals: un representant per cada una de les entitats sol·licitants, en la seua qualitat de gestores de les beques Erasmus durant el curs 2009/2010.  
- Secretària: la cap del servei de Gestió Economicopressupostària de les Universitats.  
La comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La comissió, una vegada valore les sol·licituds, emetrà un informe en el qual es concretarà el resultat de la valoració efectuada.  
4. L'informe ha de contindre la distribució entre les entitats sol·licitants del crèdit disponible, segons el que establix la base setena.  
5. Així mateix, ajustant-se als criteris de concessió establits en la base huitena, l'informe contindrà la relació d'alumnes beneficiaris, amb indicació de l'import de l'ajuda obtinguda, així com la relació d'alumnes que, per motiu de la puntuació total obtinguda, no resulten beneficiaris d'estes ajudes.  
6. L'import de l'ajuda proposada serà d'entre 60 i 90 euros per mes d'estada. Este import esta determinat pel país de destinació del sol·licitant, segons la taula que figura com a annex II.  
Setena. Distribució de l'import global entre les entitats sol·licitants  
La comissió, a la vista de les sol·licituds presentades, determinarà la distribució entre les entitats sol·licitants del crèdit disponible establit en l'article segon de la present orde, atenent el nombre d'alumnes de cada una d'elles beneficiaris d'una beca Erasmus i del nombre total de mesos d'estada per al curs 2009/2010.  
Huitena. Criteris de concessió  
Els alumnes que complisquen els requisits establits en la base tercera seran ordenats per l'entitat sol·licitant, d'acord amb la puntuació total obtinguda per cada alumne, resultant de l'aplicació dels criteris següents:  
1. La puntuació que resulte de la diferència entre la nota mitjana que consta en el certificat acadèmic personal i la nota mitjana dels alumnes de la mateixa ensenyança que hagen finalitzat els seus estudis en el curs acadèmic 2008/2009 en la mateixa institució acadèmica i titulació. La nota mitjana es realitzarà sobre les assignatures superades per l'alumne, d'acord amb els procediments establits en la normativa corresponent.  
En les titulacions que no haja finalitzat els seus estudis cap promoció d'alumnes, la puntuació a què es referix el paràgraf anterior s'obtindrà de la diferència entre la nota mitjana que conste en el certificat acadèmic personal de l'alumne i la nota mitjana dels alumnes de la seua promoció.  
2. Haver sigut beneficiari d'una beca per a la realització d'estudis durant el curs 2008/2009, de les convocades per l'Orde de 1 d'agost de 2007, de la Conselleria d'Educació (DOCV núm. 5838, de 29.08.2008). El valor atorgat als alumnes que complisquen esta condició serà del 10% dels punts del valor màxim establit en la taula de qualificacions utilitzada per a l'obtenció de la puntuació a què es referix el punt 1 anterior.  
3. Cada entitat sol·licitant pot reduir la puntuació que resulta d'aplicar els criteris especificats en els punts 1 i 2 d'esta base als alumnes que, atenent criteris semblants als establits en la present orde, han obtingut alguna ajuda complementària a les beques Erasmus concedides per qualsevol institució pública o privada diferent de l'entitat sol·licitant o de la Unió Europea. Esta reducció serà del 5% punts del valor màxim establit en la taula de qualificacions utilitzada per a l'obtenció de la puntuació a què es referix el punt 1 anterior.  
4. En el cas que dos o més alumnes obtinguen la mateixa puntuació total, té preferència per a optar a l'ajuda l'alumne que realitze una estada de major duració sobre el de menor duració.  
Novena. Resolució  
1. L'òrgan instructor, a la vista de l'informe de la comissió establida en la base sisena, punt 2, formularà la proposta de concessió i emetrà un informe en què conste que, de la informació que es troba en el seu poder, es desprén que els beneficiaris complixen tots els requisits per a accedir a les ajudes objecte de la present convocatòria.  
2. Vista la proposta de concessió, el director general d'Universitat i Estudis Superiors, per delegació del conseller d'Educació, acordarà la distribució entre les entitats sol·licitants de l'import global màxim destinat a finançar la present convocatòria i la concessió de les ajudes als alumnes beneficiaris.  
3. Els alumnes que reunixen els requisits establits en la convocatòria i no resulten beneficiaris en raó de la puntuació obtinguda, poden suplir les renúncies o revocacions que es produisquen entre els beneficiaris.  
4. El termini per dictar una resolució serà de tres mesos des de l'acabament del termini establit per a presentar sol·licituds. En el cas que l'òrgan competent no dicte cap resolució en este temps, es pot considerar desestimada la sol·licitud per silenci administratiu.  
5. La resolució de la present convocatòria es publicarà en el Diari Oficial de la Comunitat Valenciana i ha de contindre la relació alfabètica d'alumnes beneficiaris d'estes ajudes i la relació d'alumnes a qui fa referència el punt 2 anterior ordenats d'acord amb la puntuació total obtinguda.  
Deu. Justificació i pagament  
L'import global de les ajudes es lliurarà a cada entitat sol·licitant, prèvia justificació davant de la Direcció General d'Universitat i Estudis Superiors de:  
1. L'acte administratiu de l'entitat sol·licitant pel qual s'acorda l'increment de la quantia de la beca als alumnes beneficiaris en concepte de beneficiaris de les beques Erasmus en el curs 2009/2010, amb expressió de la quantia del complement d'esta i del total resultant, així com de la seua notificació a l'alumne beneficiari.   
2. La declaració responsable de l'entitat sol·licitant per la qual s'acredita que la dita entitat es troba al corrent en el compliment de les seues obligacions tributàries i davant de la Seguretat Social i de no ser deutora per resolució de la procedència del reintegrament.  
Esta documentació justificativa ha de ser presentada en el termini d'un mes des de la publicació de la resolució d'adjudicació.  
Onze. Col·laboració de la Generalitat.  
Les entitats sol·licitants han de fer constar en totes les publicacions sobre beques Erasmus, que estes compten amb una ajuda complementària de la Generalitat.  
Dotze. Obligacions dels becaris.  
1. Els alumnes becats estan obligats a realitzar l'activitat que ha motivat la concessió durant el període gaudit, així com a complir aquelles obligacions específiques que indica la present convocatòria i les establides en la Llei 38/2003, de 17 de novembre, General de Subvencions.  
2. Queda sense efecte la concessió de la beca, després de l'audiència a la persona interessada, quan no es realitze l'activitat que va motivar la concessió, quan deixen de reunir-se els requisits que es van exigir o quan s'incomplixen, sense causa que ho justifique, les condicions establides en la convocatòria. La rescissió i, si és el cas, el reintegrament de la quantitat percebuda s'ajustarà al que disposen els articles 11 i 12 del Decret 132/2009, de 4 de setembre, del Consell, pel qual es regula la concessió de beques.  
Tretze. Compatibilitat de les ajudes.  
Les ajudes concedides han de ser compatibles amb altres ajudes o subvencions, qualsevol que siga la seua naturalesa i l'entitat que les concedisca i sempre que conjuntament no superen el cost total de l'acció. El sol·licitant ha de declarar davant de la seua entitat col·laboradora les ajudes que haja obtingut o sol·licitat per a la mateixa acció, en el moment en què estes es concedisquen, i acceptarà les eventuals minoracions aplicables per al compliment de l'anteriorment indicat.  
Catorze. Circumstàncies que donen lloc a la modificació de la resolució.  
La concessió de l'ajuda serà modificada i procedirà el seu reintegrament i l'exigència de l'interés de demora des del moment del pagament de l'ajuda, a més dels casos establits en els articles 37 i 38 de la Llei 38/2003, de 17 de novembre, General de Subvencions, quan haja sigut concedida a alumnes que no reunixen algun o alguns dels requisits establits, així com en el cas d'incompatibilitat, en els termes establits en la base tretze d'esta orde. En este últim cas, procedirà únicament el reintegrament de l'excés sobre el cost total de l'acció.  
Les quantitats a reintegrar tindran la consideració d'ingressos de dret públic, i resulten de l'aplicació d'allò que disposa el capítol I del títol II de la Llei 38/2003, de 17 de novembre, General de Subvencions.  
El procediment per al reintegrament de les subvencions serà igualment l'establit pels articles 41 i 42 de la Llei 38/2003, General de Subvencions, i pel títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
ANNEX II  
Import mensual en euros per país d'estada  
